## Ivace+i Internacional organitza una missió estudi d’empreses licitadores de la Comunitat Valenciana a Brussel·les

*** Tècnics sectorials de la Comissió Europea han explicat els detalls de la compra pública en una jornada informativa
* Ivace+i Internacional dona suport a les empreses valencianes perquè accedisquen a la compra pública internacional a través de jornades, missions estudi i assessorament**

Ivace+i Internacional, dependent de la Conselleria d’Innovació, Indústria, Comerç i Turisme, ha organitzat la participació d’empreses de la Comunitat Valenciana en una missió estudi de compra pública internacional amb destinació a Brussel·les, celebrada esta setmana.

La directora general de Mamprenedoria i Internacionalització, Ester Olivas, ha explicat que l’objectiu d’esta acció, organitzada amb les entitats de promoció d’Andalusia, Canàries, Madrid, Extremadura i Astúries, és facilitar el contacte d’empreses valencianes amb diferents direccions generals de la Comissió Europea i mantindre reunions amb socis potencials.

El suport a les empreses en les licitacions públiques internacionals és un dels servicis que es venen desenrotllant per Ivace+i Internacional per a “facilitar noves oportunitats de negoci a les empreses valencianes”, ha indicat Ester Olivas.

La Unió Europea compta amb un pressupost aproximat de 180.000 milions d’euros, dels quals prop de 17.000 es destinen a projectes en països tercers d’ajuda al desenrotllament que es liciten diàriament (Servici d’Acció Exterior). Addicionalment, altres direccions generals de la CE compren béns i servicis varis.

La compra pública internacional és “una interessant via de negoci i una oportunitat per a les empreses valencianes” i per això “és important facilitar informació i assessorament que facilite este tipus de processos que pot resultar complex per a les pimes”, ha indicat Olivas.

Per este motiu hi ha el suport d’Ivace+i Internacional a les empreses en este àmbit a través de jornades informatives específiques, missions estudi i assessorament especialitzat.

Durant la jornada, les empreses han accedit a informació rellevant sobre el finançament i el procediment de compra pública amb la Comissió Europea i han mantingut una sèrie de trobades B2B (negoci a negoci) amb potencials socis estratègics, tant europeus com de la resta de regions participants.

Fecha: 19/09/2024